Хлопонин Александр: «Экономикэм и IэнатIэм иджыпсту гугъуехь пыухыкIахэр щыIэми, Архъызым зэпымыууэ зиужьынущ»
Ди экономикэр иджыпсту Iуэху гугъухэм зэрыхэтым щхьэкIэ къэмынэу щIэгъэхуэб-жьауэ зрагъэужьынущ турист кластерым хиубыдэу «Кавказ Ищхъэрэм и курортхэр» акционер зэгухьэныгъэм къызэригъэпэщ «Архъыз» турист-рекреацэ комплексым. БлэкIа зыгъэпсэхугъуэ махуэхэм лэжьыгъэ IуэхукIэ «Архъыз» комплексым щыщыIам апхуэдэу жиIащ Урысейм и Правительствэм и УнафэщIым и къуэдзэ Хлопонин Александр.
Хлопонин Александррэ Темрезов Рашидрэ Архъыз зыщаплъыхь. «Мы щIыналъэм тэмэму зэрызиужьыр нэрылъагъущ, ауэ зэфIэгъэкIыпхъэу иджыри куэд щыIэщ. Абыхэм ящыщщ ищхъэрэ джабэхэм зыхуэфащэ лэжьыгъэхэр щегъэкIуэкIыныр, лыжэкIэ къыщажыхьыну гъуэгущIэхэр хэшыныр, кIапсэ гъуэгухэр укъуэдииныр. Къапэщыт а лэжьыгъэхэм ятеухуа программэр убзыхуащ, ар гъэзэщIэным трагъэкIуэдэну ахъшэр бюджетым щыхухахащ. Абы къыхэкIыу дэ шэч къытедмыхьэжу нобэ жыдоIэ экономикэр гугъуехь пыухыкIахэм зэрыхэтым щхьэкIэ къэмынэу Архъызым зэрызиужьынур», — къыхигъэщхьэхукIащ Хлопонин Александр.
Къэралым и Правительствэм и УнафэщIым и къуэдзэм курортыр щыщIипщытыкIым щIыгъуащ Къэрэшей-Шэрджэс Республикэм и Iэтащхьэ Темрезов Рашид. «2011 гъэм мы щIыпIэр зыри имыту IэнэщIу щытащ. Абы щыгъуэ ди ухуакIуэхэм кIапсэ гъуэгум я япэрей пкъор хатIащ, япэ хьэщIэщымрэ сервис центрымрэ кърагъэжьащ. БлэкIа илъэсиплIрэ ныкъуэм къриубыдэу хьэщIэщу щы, ресторанхэр, кIапсэ гъуэгуу щы, лыжэ къэжыхьыпIэу блы, нэгъуэщI ухуэныгъэ зыбжани хьэзыр ящIащ», — къыжиIащ абы. Темрезов Рашид къигъэлъэгъуащ курортым иджыпсту турист минипщIхэр зэрыщызэблэкIым республикэм и дежкIэ мыхьэнэшхуэ зэриIэр.
Сыту дахащэ Архъыз!
«Кавказ Ищхъэрэм и курортхэр» акционер зэгухьэныгъэм и генеральнэ директор Горчев Олег унафэщIхэр щыгъуазэ ищIащ щIымахуэ лъэхъэнэм курортыр зэрылажьэ щIыкIэм. Абы зэрыжиIамкIэ, илъэсыщIэ махуэхэм къриубыдэу «Архъыз» курортым турист мин 30-м нэблагъэ щызэблэкIащ. Ар къызэрыкIуэ махуэхэм елъытауэ хуэдищым щIигъукIэ нэхъыбэщ.
Курортым и зыужьыкIэм арэзы укъызэрищIыр къыхигъэщхьэхукIри, Хлопонин Александр зыхуэфащэ унафэщIхэм я пщэ ирилъхьащ мы щIыналъэм адэкIи зегъэужьыным, хьэщIэщхэмрэ адрей IуэхущIапIэхэмрэ нэхъыбэ щIыным пыщIа къалэн пыухыкIахэр.
«Кавказ Ищхъэрэм и курортхэр» акционер зэгухьэныгъэм и пресс-IуэхущIапIэ.
